ఇందిరా శోభన్

పోశాల ఇందిరా శోభన్ గౌడ్ తెలంగాణ రాష్ట్రానికి చెందిన రాజకీయ నాయకురాలు. ఆమె 25 డిసెంబర్ 2021న ఆమ్ ఆద్మీ పార్టీ లో చేరింది.

జననం, విద్యాభాస్యం 
ఇందిరా శోభన్  తెలంగాణ రాష్ట్రం,  నాగర్‌కర్నూల్ జిల్లా,  చారకొండ గ్రామంలో 13 డిసెంబర్ 1979న జన్మించింది. ఆమె పదవ తరగతి వరకు మహబూబ్​నగర్​ జిల్లా బాలానగర్ లోని సోషల్ వెల్ఫేర్ రెసిడెంటియాల్ పాఠశాలలో చదివి, ఉస్మానియా యూనివర్సిటీ నుండి పీజీ పూర్తి చేసి, ప్రస్తుతం పి.హెచ్.డి చేస్తుంది.

రాజకీయ జీవితం
ఇందిరా శోభన్ హైదరాబాద్ లోని నిజాం కాలేజీలో అసిస్టెంట్ ప్రొఫెసర్ గా పని చేస్తూ  తెలంగాణ ప్రత్యేక రాష్ట్ర సాధనలో భాగంగా ఉద్యమాల్లో క్రియాశీలకంగా పని చేసింది. ఆమె తెలంగాణ జాగృతిలో చేరి మహిళా విభాగం అధ్యక్షురాలిగా పని చేసింది. తెలంగాణ ప్రత్యేక రాష్ట్రం ఏర్పాటైన తరువాత తెలంగాణ రాష్ట్రం ఇచ్చిన కాంగ్రెస్ పార్టీ, సోనియాగాంధీ మీద ఉన్న అభిమానంతో ఆమె కాంగ్రెస్ పార్టీలో చేరి టీపీసీసీ అధికార ప్రతినిధిగా ప్రజలకోసం, ప్రజా సమస్యల కోసం పార్టీ తరుపున వివిధ అంశాల మీద పోరాటాలు చేస్తూ, పార్టీ బలోపేతానికి కృషి చేసింది.
 
ఇందిరా శోభన్ టీపీసీసీ శాశ్వత ఆహ్వానితురాలిగా, సూర్యాపేట జిల్లా టీపీసీసీ ట్రైనింగ్ కమిటీ కోఆర్డినేటర్‌గా, టీపీసీసీ ఓబీసీ సాధికారత కమిటీ సభ్యురాలిగా, హైదరాబాద్ జిల్లా కాంగ్రెస్ ఉపాధక్షురాలిగా, 2018లో జరిగిన అసెంబ్లీ ఎన్నికల్లో  పాలేరు నియోజకవర్గం కాంగ్రెస్ పార్టీ ఇంఛార్జ్ గా పార్టీలో వివిధ హోదాల్లో పని చేసింది. ఆమెపై కాంగ్రెస్ పార్టీ రాష్ట్ర నాయకత్వం వ్యవహరించిన తీరుపట్ల ఆవేదన చెంది 3 మార్చి 2021న కాంగ్రెస్ పార్టీకి రాజీనామా చేసింది.

ఇందిరా శోభన్  తెలంగాణలో కొత్త పార్టీ ఏర్పాటులో ఉన్న వైయస్‌ షర్మిలను కలిసి తన  మద్దతును ప్రకటించి, క్రియాశీలకంగా పని చేసి అధికార ప్రతినిధిగా నియమితురాలైంది.ఆమె పార్టీలో  వైఎస్ఆర్‌టీపీ తరఫున పెట్టే మీటింగ్స్, సభలకు, డిబేట్స్‌లో కీలకంగా వ్యవహరించి, కొని అనివార్య కారణాల వల్ల 20 ఆగష్టు 2021న వైఎస్ఆర్‌టీపీ కి రాజీనామా చేసింది.

ఇందిరా శోభన్ వైఎస్ఆర్‌ తెలంగాణ పార్టీకి రాజీనామా చేసి ఆగష్టు 25న తన భవిష్యత్ కార్యచరణ ప్రకటించి, తాను స్వతంత్రంగా ఉండి ప్రజా సమస్యలపైన పోరాటం చేస్తానని తెలిపింది. ఇందిరా శోభన్ 25 డిసెంబర్ 2021న ఆమ్ ఆద్మీ పార్టీలో చేరింది.ఆమె 2022 ఫిబ్రవరి 1న ఆమ్ ఆద్మీ పార్టీ తెలంగాణ సెర్చ్ కమిటీ చైర్‌పర్సన్‌గా నియమితురాలైంది. ఇందిరా శోభన్ 2023 జనవరి 31న ఆమ్ ఆద్మీ పార్టీకి రాజీనామా చేసింది.

మూలాలు

1979 జననాలు
నాగర్‌కర్నూల్ జిల్లా వ్యక్తులు
నాగర్‌కర్నూల్ జిల్లా రాజకీయ నాయకులు